Michel Sardou

**Michel Charles Sardou** (født: 26. januar 1947 i Paris, Frankrike) er en fransk sanger, låtskriver, komponist og skuespiller. Musikalsk knyttes han til chanson-sjangeren.

Han har gitt ut en lang rekke album og har oppnådd å få 25 singler på rad på franske hitlister. Mange av sangene hans har hatt politiske budskap. Han har stort sett opptrådt i hjemlandet Frankrike, og i liten grad forsøkt å nå frem til publikum i utlandet.

## Karriere

Sardou ga ut sin første plate på Tréma Records i 1965, men debutalbumet *Le Madras* gikk stort sett upåaktet hen. I 1967 ga han ut singelen *Les Ricains*, som handlet om Vietnamkrigen; den utgivelsen ble sensurert av myndighetene. Allerede i første strofe var det klart at sangen var en støtte til den amerikanske krigføringen:Si les Ricains n'étaient pas là *(Dersom det ikke var for 'rikanerne)*

Vous seriez tous en Germanie *(Ville dere alle befunnet dere i Tyskland nå)*

A parler de je ne sais quoi *(Og snakket om jeg-vet-ikke-hva)*

A saluer je ne sais qui *(Og gjort honnør til jeg-vet-ikke-hvem)*I sangen «Je Suis Pour» krevde han dødsstraff for barnedrap, mens i sangen «Le France» kritiserte han at den franske regjeringen solgte det franske luksuriøse passasjerskipet SS «France», som var et nasjonalsymbol for Frankrike samt landets flaggskip. Singelen om skipet solgte over 500 000 eksemplarer på bare ti dager i november 1975.

På slutten av 1980-årene hadde Sardou solgt nesten 30 millioner albumplater, nesten utelukkende i Frankrike. Han forble enormt populær inn i det neste tiåret og solgte millioner av plater hvert år.

## Sanger (utvalg)

### Sangen «Les Lacs du Connemara»
I 1981 fikk Michel Sardou internasjonal oppmerksomhet med låten «Les Lacs du Connemara» («Sjøene i Connemara») som ble en internasjonal hit. Opprinnelig ville Sardou skrive en sang om Skottland – som han aldri hadde besøkt – og ettersom hans samarbeidspartner, tekstforfatteren Pierre Delanoë heller ikke hadde vært der, dro Delanoë på biblioteket for å finne informasjon som kunne flettes inn i sangen. Han fant ikke noe om Skottland – dette var før Internett forenklet research-arbeid – men kom tilbake med en liten bok om Irland. Ingen av opphavsmennene hadde vært i Irland heller, men de likte lyden av navnet Connemara, og det ble utgangspunktet for en hyllest til det irske landskapet med de mange innsjøene.

### Sangen «En chantant»/«Vi lever»
I 1978 ga Sardou ut sangen «En chantant» på albumet *Je vole*. Han hadde selv skrevet teksten sammen med Pierre Delanoë, og italienske Toto Cutugno hadde skrevet melodien. Sangen ble svært populær i Frankrike.

Jan Eggum skrev en norsk tekst til sangen, som fikk tittelen «Vi lever». Sangen ble gitt ut på plate av Wenche Myhre.

## Bakgrunn og oppvekst
Michel Sardou ble født inn i en familie der svært mange drev med musikk og teater. Foreldrene Fernand Sardou og Jackie Sardou var begge skuespillere. Michels bestefar, Valentin Sardou, var skuespiller i Marseille mens bestemoren hans var også sanger. Michel Sardou sluttet på skolen da han var 17 år gammel.

## Bildegalleri

Fil:B982cut.jpg
Fil:Pds053cut.jpg
Fil:Michel Sardou - Forest National 2007.jpg
Fil:Michel Sardou - Seine Musicale 2017.jpg
Fil:Michel Sardou - Olympia 2011.jpg


## Referanser


## Eksterne lenker
* 
* 
*